Un incendi crema 5 hectàrees de matolls i canyes al barranc de Sant Antoni a Roquetes
Un incendi ha cremat aquest dimarts 5 hectàrees de matolls i canyes al barranc de Sant Antoni de Roquetes. El foc s’ha produït poc abans de dos quarts d’onze del matí i s’ha localitzat al fons del barranc. La zona afectada es coneguda com els tolls de Sant Antonoi, i es troba envoltada de conreus i d’una cantera. L’alcalde de Roquetes, Francesc Gas, ha detallat que l’accés ha estat complicat però que l’actuació ràpida de dos avionetes ha permès evitar que el foc es propagués. No hi ha hagut cap ferit però el foc ha obligat a evacuar preventivament sis persones de dues finques rústiques. A primera hora de la tarda, els flancs de l’incendi estaven aturats en camps de conreu i els bombers se centraven en frenar el cap de l’incendi, que empès pel vent ha provocat focus secundaris. Tres mitjans aeris i disset dotacions terrestres dels Bombers de la Generalitat han treballat en les tasques d’extinció de l’incendi, tot i que a causa dels vents els mitjans aeris s’han acabat retirant. També s’han desplaçat fins al lloc deu dotacions dels Mossos d’Esquadra, que han obert una investigació per esclarir les causes d’aquest incendi. Des de fa uns mesos s’estan investigant diversos focs provocats a la zona de Tortosa.